Diari Oficial de la Generalitat Valenciana


Sumari del DOGV 8733, del 05-02-2020 (2020/708)

RESOLUCIÓ de 16 de gener de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 51/13-AIA Aldaia.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8733

Data del DOGV
:   05-02-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/708


Data del document
:   16-01-2020

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Aldaia
    * impacte ambiental

RESOLUCIÓ de 16 de gener de 2020, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 51/13-AIA Aldaia. [2020/708]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 51/13-AIA Aldaia.  
  
  
«Declaració d'impacte ambiental  
Expedient: 51/13-AIA.  
Títol: Subestació transformadora 220/66/20 kV, Aldaia.  
Promotor: Hidrocantábrico Distribución Eléctrica, SAU.  
Autoritat substantiva: Conselleria d'Economia, Turisme, Indústria i Ocupació. (Ref.: ATASCT/2012/121/46).  
Localització: parcel·la 120, polígon 20, del terme municipal d'Aldaia (València).  
  
Descripció del projecte  
El projecte té per objecte l'ampliació de la subestació (ST) Aldaia (propiedat de Red Eléctrica de España [REE], exp. ATASCT/2009/641/46 i ATASCT/2011/271/46, actualment en construcció i situada a les parcel·les 142 i 118 del polígon 20), amb una nova subestació de 220/66/20 kV, Aldaia, que tindrà un sistema de 20 kV en aïllament integral en SF6 en cabines modulars i un sistema de 66 kV blindat en SF6, tipus GIS, tots en configuració en doble barra.  
  
Es preveu a més l'execució de quatre transformacions, dos transformadors 220/20 kV de 60 MVA de potència nominal, un d'aquests d'implantació futura, una transformació 220/66 kV de 100 MVA i una transformació de 66/20 kV i 50 MVA, juntament amb la corresponent distribució de 20 kV. Les noves transformacions estaran connectades a noves posicions, previstes per a aquesta finalitat, de la subestació de transport contigua, propietat d'REE. Des d'aquesta subestació, amb configuració de doble barra en tecnologia GIS, s'alimentaran a 220 kV les dues posicions de transformació a distribució que inicialment executarà HC Energia (220/66 kV i 220/20 kV), a més de la transformació 66/20 kV prevista.  
La parcel·la que té una superfície de 17.595 m², és limítrofa amb les parcel·les on es localitza l'ST en execució, propietat d'REE, a la qual Iberdrola Distribución, SAU, posseeix connexió.  
L'ST constarà de les característiques següents:  
- Tres transformadors trifàsics en bany d'oli, instal·lació d'intempèrie, amb borns per a terminals de cable aïllat en les connexions amb els enrotllaments de 66 i 20 kV.  
- Una instal·lació blindada de 66 kV constituïda per una configuració elèctrica en doble barra, amb un acoblament transversal, format per un conjunt de cel·les blindades aïllades en SF6.  
- En el sistema elèctric de 20 kV cadascun dels mòduls està constituït per una configuració elèctrica en doble barra amb un acoblament transversal, format per un conjunt de cel·les blindades aïllades en SF6. A més, hi ha la possibilitat de connectar mitjançant acoblaments longitudinals els mòduls entre si.  
- L'eixida de mitjana tensió dels transformadors de potència de 220/20 kV i 66/20 kV es realitzarà mitjançant cable sec aïllat, que anirà en rasa o canal fins a la cel·la d'escomesa del trasformador corresponent. La connexió es realitzarà directament amb connector per a cable aïllat. S'instal·laran en intempèrie uns suports metàl·lics per a amarrar aquests cables i guiar-los fins al canal.  
- Un edifici de control destinat a albergar l'ST blindada GIS de 66 kV, les sales de les cel·les de 20 kV, les sales de comandament i control, serveis auxiliars i el magatzem tindrà tres cossos, d'alçàries diferents, amb un soterrani sota la sala GIS i planta rectangular.  
Les actuacions a desenvolupar seran:  
- Moviment de terres, esplanació i fonamentacions.  
- Execució de l'edifici de control.  
- Accessos. L'accés a la subestació es realitzarà des d'un vial de servei del parc empresarial d'Aldaia, una vegada executat aquest. Es realitzarà un accés alternatiu des del vial d'accés a l'ST d'REE.  
  
- Instal·lació de drenatges i sanejaments.  
- Construcció de fonamentacions dels equips, depòsit de recollida d'oli, de formigó armat, comú per als dos transformadors de 220/20 kV, canals de cables i xarxa de drenatge.  
- Construcció de tancament exterior amb tanca metàl·lica de dos metres d'alçària sobre muret de formigó de 30 cm.  
  
Tramitació administrativa  
1. Informació pública. Remissió de l'expedient  
Amb data 13 de maig de 2013, el Servei Territorial d'Energia de la Conselleria d'Economia, Indústria, Turisme i Ocupació sol·licita l'avaluació ambiental del projecte, d'acord amb la normativa vigent en la matèria, i remet l'expedient que inclou l'estudi d'impacte ambiental i document de síntesi, estudi d'integració paisatgística, projecte, expedient administratiu (que inclou el certificat d'informació pública i còpia de les al·legacions presentades).  
La informació pública s'ha realitzat mitjançant publicació en el BOP de 10 de desembre de 2012, DOGV de 26 de novembre de 2012 i en el periòdic Levante de 18 de desembre de 2012, amb la presentació d'al·legacions que han sigut contestades pel promotor davant l'òrgan substantiu amb data de 8 de febrer de 2013.  
L'expedient administratiu inclou els informes següents, amb data de registre d'entrada davant l'òrgan substantiu:  
- Servei d'Infraestructura Verda i Paisatge, de data 12 de març de 2013, en sentit favorable, sempre que es duguen a terme les condiciones -mesures d'integració paisatgística i programa d'implementació- fixades en l'estudi d'integració paisatgística.  
- Servei de Gestió d'Espais Naturals, de data 9 de novembre de 2012, en el qual s'informa que la parcel·la està fora dels límits del pla d'ordenació dels recursos naturals de la conca hidrogràfica de l'Albufera, com també de qualsevol altre instrument o espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desenvolupament de la Llei 11/1994, d'espais naturals protegits de la Comunitat Valenciana.  
  
- Unitat de Sanitat Ambiental de la Conselleria de Sanitat, de data 3 de desembre de 2012, en el qual no s'emeten consideracions a l'actuació, i s'indica que l'empresa promotora haurà de proposar les mesures adequades per a garantir la mínima exposició possible a aquests camps electromagnètics de baixa freqüència en els éssers humans que romanguen o residisquen en la proximitat de les línies elèctrica, mesures que, en tot cas, s'extremaran quant a la població infantil, i es garantirà la distància suficient des de les línies elèctriques a qualsevol centre sanitari, cultural, educatiu o residencial a fi de minimitzar el risc.  
  
- Servei d'Urbanisme de l'Ajuntament d'Aldaia (incloent-hi el resum en l'estudi d'impacte ambiental), de data 6 de maig de 2009, en el qual s'indica que en aqueix moment es tramita el desenvolupament urbanístic de la zona on pretén implantar-se l'ST, per a ús global industrial, mitjançant el PAI del nou sector Parc Empresarial del Pont dels Cavalls. A més s'indica que l'alimentació de l'ST haurà de ser enterrada en tot l'àmbit del sector.  
Com a antecedent d'aquest projecte, es va realitzar el tràmit de consulta ambiental prèvia establit en la normativa en matèria d'avaluació d'impacte ambiental (exp. 88/0246-ZLD, de 02.03.2009), a l'efecte de la determinació de l'amplitud i el nivell de detall de l'estudi d'impacte ambiental per l'òrgan ambiental. Com a resposta a la consulta es va remetre al promotor del projecte informe de data 28 de maig de 2009.  
  
Afeccions legals  
El sòl on se situarà l'ST correspon a sòl no urbanitzable comú, segons pla general d'ordenació urbana vigent, i està inclosa en el planejament del sector industrial Parc Empresarial del Pont dels Cavalls, en fase de tramitació administrativa.  
L'actuació no afectarà cap camí ramader catalogat al municipi d'Aldaia, regulats per la Llei 4/1995, de 23 de març, de camins ramaders.  
  
Respecte a l'afecció paisatgística de la subestació, caldrà ajustar-se al que estableix el Decret 120/2006, d'11 d'agost.  
El projecte no afecta espècies amenaçades incloses en alguna de les categories de protecció establides en els catàlegs valencians d'espècies amenaçades de fauna i flora, no afecta hàbitats d'interés comunitari (directiva 92/43/CEE), no afecta microreserves, reserves de fauna ni plans de recuperació, LIC o ZEPA.  
L'activitat és productora de residus perillosos, de conformitat amb la Llei 10/1998, de 21 d'abril, de residus, i la Llei 10/2000, de 12 de desembre, de residus de la Comunitat Valenciana, i queda sotmesa a autorització administrativa de la conselleria competent en medi ambient o inscripció en el Registre de Productes de Residus de la Comunitat Valenciana.  
La producció i distribució d'energia elèctrica es recull entre les activitats considerades com potencialment contaminants del sòl incloses en l'annex I del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris i estàndards per a la declaració de sòls contaminats.  
  
La gestió dels residus generats atendrà el que estableix la legislació estatal i autonòmica reguladora de la matèria. En particular, la gestió dels olis industrials usats ha d'adequar-se al que estableix el Reial decret 679/2006, de 2 de juny. D'altra banda, els residus de construcció es gestionaran d'acord amb el Reial decret 105/2008, d'1 de febrer i el Decret 200/2004, d'1 d'octubre.  
El Reial decret 795/2010, de 16 de juny, regula aspectes específics d'equips en els quals s'empren gasos fluorats.  
El soroll generat per les activitats queda regulat per la Llei 7/2002, de 9 de desembre i pel Decret 266/2004, de 9 de desembre.  
Tot això sense perjudici de les autoritzacions que calga obtindre d'altres organismes, de conformitat amb la normativa que siga d'aplicació.  
  
Consideracions ambientals  
L'ST Aldaia se situarà al sud-oest del nucli urbà d'Aldaia, a 64 m d'alçària, en una zona on coexisteix la citricultura amb camps abandonats i el desenvolupament d'activitats industrials. El terreny de la parcel·la és pla. Al costat de la parcel·la sol·licitada per a la ubicació de l'ST es desenvolupen obres de construcció de l'ST 220/20 kV ST Aldaia, promoguda per Iberdrola Distribución Eléctrica, SAU, localitzada a les parcel·les 142 i 118. La parcel·la està ocupada per un cultiu citrícola, presenta bona accessibilitat i no està inclosa en l'àmbit de cap espai natural protegit ni pròxima a aquests. No existeix risc d'inundació, la vulnerabilitat d'aqüífers és mitjana i no afecta camins ramaders. No hi ha afecció sobre espècies sensibles de fauna. No consten jaciments catalogats, béns d'interés culturals o béns de rellevància local en l'emplaçament.  
No s'ha considerat la valoració d'alternatives a l'emplaçament, ja que es pretén situar l'ST en projecte, limítrofa a l'ST en execució, propietat d'REE i Iberdrola Distribución, SAU, ja que amb la nova ST es pretén ampliar el parc de transport de 220 kV. A més es pretén concentrar els impactes en un punt en el qual ja es produeixen afeccions similars i evitar l'afecció que suposaria la cerca d'un nou emplaçament.  
  
  
Fase de construcció  
L'afecció sobre el sòl estarà associada a l'eliminació de la capa de terra fèrtil, per tant es perd la capacitat d'ús actual. La terra vegetal retirada de la parcel·la es reutilitzarà en les zones que queden sense ocupar, i es facilitarà la seua revegetació.  
Atés el caràcter pla de la zona, es facilita la tasca de moviment de terres i no s'incrementen els riscos geològics del terreny. No seran significatives les molèsties (sorolls, pols, trànsit, etc.) a la població pel transport de materials i equips atesa la distància a les zones residencials dels nuclis urbans.  
Es gestionaran els residus perillosos, els quals seran emmagatzemats temporalment en llocs específics disposats a aquest efecte, i seran retirats per gestors de residus perillosos degudament autoritzats, d'acord amb la legislació vigent. Els residus no perillosos es recolliran i gestionaran amb els residus urbans d'Aldaia. Els residus inerts resultants del moviment de terres i condicionament del terreny seran destinats a abocador autoritzat.  
En cas d'abocament accidental de lubrificants o combustibles procedents de la maquinària s'ha de tractar immediatament la superfície afectada amb substàncies absorbents. Les diferents unitats de maquinària hauran d'estar proveïts d'aquestes substàncies. El material afectat haurà de ser posteriorment retirat de manera selectiva i transportada a abocador autoritzat.  
Finalitzades les obres, haurà de comprovar-se la inexistència d'enderrocs, fem o desaprofitaments al voltant de les àrees del projecte o en un altre lloc no autoritzat. S'ha de controlar la situació dels elements de recollida, i s'han de buidar, si escau.  
L'ST es localitzarà pròxima a l'àmbit del PORN de la conca hidrogràfica de l'Albufera, aprovat mitjançant el Decret 96/1995, de 16 de maig, i a una distància de més d'11 km del Parc Natural de l'Albufera. En aquest sentit, i sobre la base de les consideracions del director conservador del Parc Natural de l'Albufera, amb l'objectiu de disminuir l'impacte paisatgístic produït, es revegetarà perimetralment la parcel·la amb espècies autòctones.  
  
Fase de funcionament  
S'han de mantindre els valors de les pertorbacions electromagnètiques generades per aquesta instal·lació dins dels valors reglamentaris, dins dels límits establits en la recomanació del Consell de la Unió Europea (199/519/CEE), assumida per Espanya en el Reial decret 1066/2001, de 28 de setembre, pel qual s'aprova el reglament que estableix condicions de protecció del domini públic radioelèctric, restriccions a les emissions radioelèctriques i mesures de protecció sanitària contra les emissions radioelèctriques, i establir per a 50 Hz el límit de 100 µT d'exposició al públic. Les emissions d'un transformador (en funció de la seua grandària i potència) és unes 50 vegades inferiors a aquest màxim recomanat.  
S'aporta l'estudi acústic de l'ST, que modeliza els nivells sonors actuals, denominada situació preoperacional, i els nivells sonors esperables en fase de l'ST, denominada fase operacional. Es considera que els nivells sonors originats per l'ST estaran per davall dels límits aplicables, és a dir, 65 dBA, en horari diürn, i 55 dBA, en horari nocturn, segons queda establit en l'ordenança municipal de l'Ajuntament d'Aldaia i en la Llei 7/2002, de 3 de desembre, de protecció contra la contaminació acústica.  
Els transformadors necessiten per al funcionament normal oli mineral, que actua com a aïllant i refrigerant. Durant la fase d'explotació podrien produir-se fugues d'oli dels transformadors, que s'evitaran mitjançant la construcció de bancades de formigó armat la missió de les quals serà la recollida de l'oli de cada transformador i la seua conducció fins al depòsit de recollida d'oli en cas de vessament d'aquest.  
  
S'instal·larà un depòsit enterrat de recollida d'oli, executat en formigó armat, comú per als dos transformadors de 220/20 kV i per al transformador de 66/20 kV, que estarà connectat a les bancades dels transformadors mitjançant canonades d'acer inoxidable. La seua missió és la de recollir l'oli en cas d'avaries d'aquestes màquines, i evitar així possibles abocaments al terreny, d'acord amb la protecció del medi ambient. El depòsit de recollida d'oli ha de tindre una capacitat d'un 50 % superior al volum d'oli del major dels transformadors de potència de l'ST connectats a aquest.  
El recinte que envolta cada transformador estarà delimitat per pantalles tallafocs prefabricades en formigó armat, que impedisquen la propagació d'eventuals incendis d'una màquina a una altra i entre les màquines i l'edifici de control, com també limitar el seu impacte visual. L'alçària total del tancament serà com a mínim la que arribe al punt més alt del depòsit d'expansió del transformador en cada cas.  
S'haurà de disposar de sistema d'evacuació d'aigües residuals separatiu, i fins a la connexió a les xarxes de la futura actuació urbanística quan aquesta es desenvolupe. D'una banda s'evacuen les aigües pluvials (sense càrrega contaminant), mitjançant pou filtrant, i que seran filtrades, i d'altra banda l'evacuació d'aigües fecals que seran depurades en un sistema dotat de fossa sèptica estanca (decantador-digestor biològic) i filtre precolador. Una vegada realitzat el polígon es connectaran els dos abocaments a la xarxa pública.  
La contaminació de l'aire pot estar associada a l'emissió de gasos durant la fase d'explotació, per pèrdua d'SF6, per la qual cosa hauran d'emprar-se mesures de manipulació d'aquest on el personal implicat complisca el que estableix el Reial decret 795/2010, de 16 de juny, pel qual es regula la comercialització i manipulació de gasos fluorats i equips basats en aquests, així com el certificat dels professionals que els utilitzen.  
El programa de vigilància ambiental (PVA) és el sistema que garanteix el compliment de les indicacions i mesures protectores i correctores contingudes en l'estudi d'impacte ambiental. En concret, el PVA supervisarà:  
- Que l'execució material de les obres i el manteniment de l'explotació, pel que fa a les seues implicacions mediambientals, són dutes a terme d'acord amb el que s'estableix en el projecte.  
- Que les mesures correctores són adoptades amb efectivitat.  
- Que la repercussió de la posada en marxa de l'activitat i l'aplicació de les mesures correctores estan dins dels marges esperats i s'ajusten a les previsions realitzes en l'estudi d'impacte ambiental. Si no és així, el PVA haurà de disposar de recursos per a generar noves mesures complementàries que reduïsquen els impactes realment produïts de manera que l'actuació s'adeqüe a termes mediambientals admissibles.  
  
- A més de la supervisió durant l'execució de les obres, el PVA controlarà l'explotació durant, almenys, el primer any, a fi de detectar possibles irregularitats o desviacions i prendre les mesures oportunes tendents al restabliment de les condicions fixades.  
La naturalesa de l'entorn i les característiques de la instal·lació permeten fer una valoració ambiental positiva del projecte, amb l'adopció dels condicionants recollits en aquesta declaració d'impacte ambiental.  
  
  
Consideracions jurídiques  
1. El projecte examinat constitueix un dels casos en els quals és preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'impacte ambiental i concordants del seu reglament, apartat 6.c.2 de l'annex del Decret 32/2006, de 10 de març, del Consell de la Generalitat, pel qual es modifica el Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que li són d'aplicació.  
3. L'article 15 del Decret 85/2013, de 28 de juny, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes, ordenació del territori i del litoral, urbanisme, coordinació territorial i inspecció d'urbanisme, ordenació, planificació i actuacions territorials estratègiques.  
  
Per tot això, fent ús de les facultats que tinc legalment atribuïdes, formule la següent  
  
Declaració d'impacte ambiental  
  
Primer  
Estimar acceptable, només a l'efecte ambiental i sense perjudici de l'obtenció prèvia de les autoritzacions sectorials que li siguen aplicables, el projecte d'execució de la subestació transformadora ST Aldaia, a la parcel·la 120, del polígon 20, del terme municipal d'Aldaia (València), promogut per Hidrocantábrico Distribución Eléctrica, SAU, sempre que aquest es desenvolupe amb les previsions del projecte, l'estudi d'impacte ambiental i l'altra documentació que consta en l'expedient i s'adopten els condicionants establits a continuació:  
  
1. S'han de restaurar a les condicions inicials totes les àrees que s'hagen alterat per les obres i s9ha de procedir a la correcta gestió dels residus generats.  
2. S'han d'adoptar els aspectes regulats en el Reial decret 795/2010, de 16 de juny, en relació amb l'ús de gasos fluorats en l'ST.  
3. Respecte a les emissions de camps electromagnètics derivades del funcionament de la subestació transformadora, cal ajustar-se al que disposa la Direcció General de Salut Pública, òrgan competent en la vigilància sanitària de la contaminació electromagnètica, d'acord amb la Llei 4/2005, de 17 juny, de salut pública de la Comunitat Valenciana. En tot cas, aquestes es mantindran per davall dels límits establits per la recomanació del Consell de Ministres de Sanitat de la Unió Europea, de 12 de juliol (1999/519/CE), fixats en 5 kV/m per al camp elèctric i 100 µT per al camp magnètic. A la posada en marxa de la subestació transformadora es realitzaran mesuraments per a garantir el compliment dels dos límits (camp elèctric i magnètic), i els resultats s'incorporaran al programa de vigilància ambiental.  
  
4. Una vegada en funcionament l'ST, s'han de mesurar els nivells sonors generats a fi de verificar el compliment de les condicions establides en la legislació vigent.  
5. S'han de complir les condicions fixades en l'estudi d'impacte ambiental, concretament les referents a les mesures d'integració paisatgística i al programa d'implementació, tal com ha establit el Servei d'Infraestructura Verda i Paisatge.  
6. Qualsevol modificació o ampliació del projecte presentat, com també si es detecta algun impacte ambiental no previst en l'estudi d'impacte ambiental, ha de ser comunicat a la Direcció General de Gestió del Medi Natural de la Conselleria de Territori i Habitatge que establirà, si escau, l'aplicació de nous condicionants.  
7. El promotor ha de comunicar a l'òrgan ambiental, amb la suficient antelació, la data de començament de l'execució del projecte, d'acord amb l'article 4 del Reial decret legislatiu 1302/1986, de 28 de juny, modificat per la Llei 9/2006, de 28 d'abril, i incorporat en l'article 14 del Reial decret legislatiu 1/2008, d'11 de gener.  
8. Les accions incloses en el programa de vigilància ambiental han de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. Aquest document ha d'incloure la informació relativa a l'estat dels talussos generats i les propostes per a la seua estabilització en cas de ser necessàries.  
  
Segon  
Notificar a les parts interessades que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i interessos consideren pertinents.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental.  
  
València, 26 d'agost de 2013.- El director general d'Avaluació Ambiental i Territorial: Juan Giner Corell.»  
  
València, 16 de gener de 2020.- El director general de Medi Natural i d'Avaluació Ambiental: Francisco Javier Quesada Ferre. [Per delegació del director general de Qualitat i Educació Ambiental, segons la Resolució de 9 d'agost de 2019 (DOGV 8614, 16.08.2019).]